/* KOM/2011/0075 v konečnom znení */ OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Lepšia správa jednotného trhu prostredníctvom posilnenej administratívnej spolupráce: Stratégia rozširovania a rozvíjania informačného systému o vnútornom trhu (IMI) Text s významom pre EHP





[pic] | EURÓPSKA KOMISIA | Brusel, 21.2.2011 KOM(2011) 75 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Lepšia správa jednotného trhu prostredníctvom posilnenej administratívnej spolupráce:Stratégia rozširovania a rozvíjaniainformačného systému o vnútornom trhu (IMI)Text s významom pre EHP SEK(2011) 206 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Lepšia správa jednotného trhu prostredníctvom posilnenej administratívnej spolupráce: Stratégia rozširovania a rozvíjania informačného systému o vnútornom trhu (IMI) Text s významom pre EHP. OBSAH 1. Úvod 3 1.1. Akt o jednotnom trhu 3 1.2. Posilnenie administratívnej spolupráce na jednotnom trhu 3 1.3. Využitie plného potenciálu IMI 4 2. Stratégia ďalšieho rozširovania 5 2.1. Základné zásady IMI 5 2.2. Kritériá rozširovania 7 2.3. Prípadné nové funkcie 7 2.4. Prípadné nové politické oblasti 8 2.5. Synergie s existujúcimi nástrojmi/systémami IT 9 2.6. Využívanie existujúcich funkcií na nové účely 9 3. Výzvy vyplývajúce z rozšírenia 10 3.1. Zaručenie ochrany osobných údajov 10 3.2. Uľahčenie flexibilného rozširovania 11 3.3. Zaistenie primeraných zdrojov 11 3.4. Jednoduchosť systému 13 3.5. Účasť všetkých zainteresovaných strán 13 3.6. Zaistenie vysokej úrovne výkonu a bezpečnosti systému 15 4. Závery/ďalšie kroky 16 4.1. Kontrola administratívnej spolupráce 16 4.2. Návrh právneho nástroja pre IMI 16 4.3. Rozsah a časový harmonogram plánovaného rozšírenia 17 4.4. Ďalší vývoj IT 17 ÚVOD Akt o jednotnom trhu Európski občania a podniky každodenne využívajú príležitosti, ktoré im ponúka jednotný trh. V záujme zabezpečenia bezproblémového fungovania trhu musia správne orgány členských štátov úzko spolupracovať poskytovaním vzájomnej pomoci a výmenou informácií. Prínosy jednotného trhu nebudú reálne, pokiaľ sa nezaistí správne uplatňovanie práva EÚ a dodržiavanie práv, ktoré z neho vyplývajú. Administratívna spolupráca medzi členskými štátmi zohráva kľúčovú úlohu pri budovaní skutočne jednotného trhu bez hraníc. Komisia vo svojom oznámení „Na ceste k Aktu o jednotnom trhu“, ktorý prijala 27. októbra 2010[1], uviedla ako jeden z 50 návrhov svoj plán vytvoriť elektronickú „face to face“ sieť európskych správnych orgánov vypracovaním stratégie rozširovania informačného systému o vnútornom trhu (IMI). Rozvoj IMI je jedným z kľúčových aspektov podpory lepšej správy jednotného trhu, keďže uľahčuje efektívnu a každodennú cezhraničnú spoluprácu medzi vnútroštátnymi verejnými orgánmi na všetkých úrovniach verejnej správy. Posilnenie administratívnej spolupráce na jednotnom trhu Rozšírením v roku 2004 pribudlo v EÚ desať nových členských štátov a deväť nových úradných jazykov, pričom exponenciálne narástol počet bilaterálnych vzťahov, ktoré treba riadiť. Ukázalo sa, že administratívna spolupráca by mohla fungovať len vtedy, ak by sa opierala o moderný viacjazyčný informačný systém[2]. Európska komisia v partnerstve s členskými štátmi rozvinula informačný systém o vnútornom trhu s cieľom podporiť správne orgány pri plnení ich povinností v oblasti vzájomnej pomoci. IMI začal fungovať vo februári 2008 s cieľom podporiť revidovanú smernicu o uznávaní odborných kvalifikácií (2005/36/ES) a od decembra 2009 majú členské štáty právnu povinnosť používať IMI, aby splnili požiadavky na výmenu informácií uvedené v smernici o službách (2006/123/ES) a v rozhodnutí Komisie 2009/739/ES z 2. októbra 2009, ktorým sa ustanovujú praktické opatrenia na výmenu informácií medzi členskými štátmi elektronickými prostriedkami podľa kapitoly VI smernice o službách. V IMI je v súčasnosti zaregistrovaných viac ako 5 700 príslušných orgánov a 11 000 používateľov. IMI je bezpečná, opätovne použiteľná viacjazyčná elektronická aplikácia, ktorú vytvorila Komisia v partnerstve s členskými štátmi. Vnútroštátnym, regionálnym a miestnym orgánom v 30 členských štátoch EHP umožňuje rýchlu a bezproblémovú komunikáciu s ich cezhraničnými partnermi. IMI pomáha svojim používateľom i) nájsť správny kontaktný orgán v inej krajine, ii) komunikovať s týmto orgánom pomocou vopred preložených súborov štandardných otázok a odpovedí a iii) sledovať postup vybavovania žiadosti o informácie vďaka monitorovaciemu mechanizmu. IMI je navrhnutý ako flexibilný systém, ktorý možno ľahko prispôsobiť na podporu rôznych oblastí právnych predpisov o jednotnom trhu, ktoré obsahujú ustanovenia o administratívnej spolupráci (ďalšie informácie pozri v oddiele I sprievodného pracovného dokumentu útvarov Komisie). IMI je postavený na myšlienke nahradiť veľmi vysoký počet bilaterálnych vzťahov medzi EÚ a členskými štátmi jediným rozhraním – sieťou IMI. Jednou zo základných výhod IMI je úspešné prekonanie hlavných prekážok spolupráce, ako je napríklad neistota, pokiaľ ide o to, koho kontaktovať, jazykové prekážky, odlišná administratívna a pracovná kultúra a nedostatok zavedených postupov spolupráce. Vďaka zapojeniu členských štátov do koncipovania systému ponúka IMI jednotné pracovné metódy, na ktorých sa dohodli všetky krajiny EÚ. IMI je takisto flexibilný, pokiaľ ide o jeho organizačné usporiadanie v každom členskom štáte. Decentralizovaná štruktúra siete IMI vyžaduje, aby každá zúčastnená krajina vymenovala národného koordinátora IMI (NIMIC), ktorý bude riadiť celkovú koordináciu projektov IMI. Členské štáty môžu vymenovať aj ďalších koordinátorov na regionálnej úrovni alebo pre jednotlivé oblasti právnych predpisov v rámci IMI. Využitie plného potenciálu IMI Značný potenciál možno využiť ešte v dvoch oblastiach zahrnutých do IMI (služby a odborné kvalifikácie). Viac informácií o prebiehajúcim úsilí v tejto oblasti činnosti možno nájsť vo výročnej správe o IMI[3]. Toto oznámenie sa zameriava na spôsob, akým môže IMI pomôcť rozhodujúcim spôsobom pretvoriť cezhraničnú administratívnu spoluprácu na vnútornom trhu a prispôsobiť ju požiadavkám 21. storočia a očakávaniam občanov a podnikov EÚ. Tento potenciál predstavuje najmä možnosť 1) zahrnúť do IMI nové politické oblasti, 2) vytvoriť nové funkcie, 3) prepojiť IMI s ostatnými systémami IT a 4) existujúce funkcie IMI využívať na nové účely. Vďaka tomu sa IMI môže stať flexibilným súborom nástrojov na účely administratívnej spolupráce, ktorý by prispieval k lepšej správe vnútorného trhu. Ak v konkrétnej právnej oblasti neexistuje žiadny informačný systém na podporu administratívnej spolupráce, opätovné použitie IMI má v porovnaní s vytvorením nového účelového systému niekoľko výhod: a) Vyššia nákladová efektívnosť Vyššia efektívnosť pri poskytovaní verejných služieb je kľúčovou prioritou v dôsledku narastajúceho tlaku na znižovanie verejných výdavkov a fiškálnych deficitov. Prispôsobenie opätovne použiteľného systému je jednoznačne lacnejšie ako vytvorenie úplne nového elektronického nástroja na výmenu informácií (ďalšie informácie pozri v oddiele II sprievodného pracovného dokumentu útvarov Komisie). Jednotná sieť takisto prináša úspory z rozsahu prostredníctvom spoločnej údržby, podpory pre používateľov, odbornej prípravy a propagácie. b) Ľahšia použiteľnosť Opätovné používanie IMI prináša mnohé výhody aj príslušným orgánom. Orgány s kompetenciami v niekoľkých oblastiach politiky vnútorného trhu sa nemusia oboznamovať s veľkým množstvom informačných systémov. Musia sa naučiť pracovať len s jedným novým nástrojom IT, na uchovávanie svojich aktualizovaných kontaktných údajov potrebujú len jedno miesto a všetky svoje výmeny informácií s orgánmi v zahraničí môžu sledovať a monitorovať prostredníctvom jediného portálu. Čím väčší objem svojej každodennej práce môžu spracovať prostredníctvom IMI, tým je pre nich tento nástroj užitočnejší, keďže len občasné používanie akéhokoľvek systému znamená zabudnuté používateľské mená a heslá, ako aj neistotu, ako by sa mal presne používať. c) Rýchlejšie riešenia, ktoré sa dajú lepšie predvídať Vytvorenie špecializovaného informačného systému na uspokojenie potreby administratívnej spolupráce je vo všeobecnosti dlhým a nepredvídateľným procesom. Časové sklzy a neočakávané prekážky v prostredí IT sú dosť častým javom. Opätovné použitie existujúceho systému poskytne rýchlejšie a predvídateľnejšie riešenie, pretože vychádza z odskúšanej a otestovanej technológie. d) Bezpečnejšie podmienky IMI ponúka online prostredie, ktorého opatrenia v oblasti bezpečnosti a ochrany údajov (vrátane obmedzenia účelu a kontrol prístupu) sa v praxi osvedčili ako spoľahlivé. Cenné praktické skúsenosti priniesol aj proces zavádzania modulov Komisiou a členskými štátmi pre koncových používateľov, ktorý zahŕňal organizačné usporiadanie, registráciu, odbornú prípravu a podporu pre používateľov. e) Nízka prahová hodnota pre pilotné projekty Poslednou dôležitou výhodou hotového systému je jeho schopnosť otestovať prevádzkovú uskutočniteľnosť navrhovaného riešenia bez toho, aby bolo potrebné investovať čas a zdroje do prototypu, ktorý by mohol byť neskôr vyradený. Dokonca aj v oblastiach, v ktorých sa zúčastnené strany zhodnú na potrebe používať nástroj IT, je prahová hodnota na rozbehnutie pilotného projektu na „overenie koncepcie“ pomerne nízka. Pilotný projekt by sa mohol zrealizovať bez nákladov na vývoj IT, pričom by sa znovu použili existujúce funkcie v rámci systému. STRATÉGIA ďALšIEHO ROZšIROVANIA Hoci sú prínosy rozšírenia IMI na ďalšie politické oblasti zjavné, je dôležité, aby sa budúci vývoj realizoval riadeným a udržateľným spôsobom. Preto je vhodné preskúmať strategické ciele IMI a posúdiť opatrenia potrebné na ich dosiahnutie. Základné zásady IMI Pred ďalším rozvojom systému by sa mali zohľadniť tieto kľúčové zásady IMI. a) Opätovná použiteľnosť Cieľom IMI je pomôcť členským štátom pri plnení povinností v oblasti vzájomnej pomoci efektívnym a účinným spôsobom pri minimálnych nákladoch na zdroje a bez toho, aby sa budoval samostatný informačný systém na podporu každého jednotlivého právneho nástroja. Ak tie isté orgány nesú zodpovednosť za viaceré oblasti právnych predpisov o vnútornom trhu, nemali by sa oboznamovať s veľkým množstvom rôznych informačných systémov administratívnej spolupráce. b) Organizačná flexibilita IMI je navrhnutý tak, aby sa dal ľahko prispôsobiť podmienkam existujúcej organizácie. Je flexibilný a dá sa prispôsobiť rôznym administratívnym štruktúram a kultúram v Európe. Používatelia na výmenu informácií nepotrebujú žiadne predchádzajúce poznatky o administratívnych hierarchiách v iných členských štátoch. c) Jednoduché dohodnuté postupy IMI znižuje administratívnu záťaž a umožňuje vykonávať politiky, ktoré by sa inak stratili v labyrinte rôznych administratívnych postupov jednotlivých štátov. To sa dá dosiahnuť dohodou o jednoduchých štandardných pracovných tokoch spolupráce. d) Viacjazyčnosť Viacjazyčnosť je kľúčovým prvkom služby IMI, ktorá sa poskytuje v 22 úradných jazykoch EÚ. Okrem vopred preložených súborov otázok/odpovedí, ktoré sa odvodzujú z právnych ustanovení, môžu používatelia pridať aj ďalšie samostatné textové informácie, pripomienky a pripojené dokumenty. S cieľom pomôcť používateľom pochopiť tieto informácie poskytuje IMI online odkaz na nástroj Komisie na strojový preklad, ECMT[4]. Náhrada ECMT, ktorá je v súčasnosti v štádiu vývoja, rozšíri dostupné jazykové kombinácie. IMI je súčasťou jej vývoja už v počiatočných štádiách ako testovacia služba pre používateľov. e) Ľahká použiteľnosť IMI je navrhnutý tak, aby bol ústretový voči používateľom, intuitívny a ľahko použiteľný s minimálnou odbornou prípravou (napodobňuje prístup používaný v systémoch rezervácie leteniek a predaja cez internet). Súčasný vývoj IT sa zameriava na uľahčenie použiteľnosti na základe spätnej väzby od používateľov. f) Ochrana údajov IMI sa riadi zásadou „ochrany súkromia už v štádiu návrhu“, podľa ktorej sa ochrana súkromia a údajov začleňuje do systému hneď na začiatku, a nie až dodatočne ako vedľajší prvok. V dôsledku toho zaručuje IMI vysokú úroveň ochrany údajov z technickej aj procedurálnej stránky. g) Žiadne náklady na IT pre používateľov Práca s IMI by mala vyžadovať len osobný počítač s prístupom na internet, pričom nie je potrebné inštalovať žiadny špecifický softvér ani hardvér. Kritériá rozširovania Výsledky prebiehajúcej verejnej diskusie o Akte o jednotnom trhu v spojení s cieľmi stratégie Európa 2020 a uzatvorenie európskeho semestra na základe ročného prieskumu rastu[5] pomôžu stanoviť prioritné oblasti rozširovania. Z technického hľadiska neexistujú žiadne obmedzenia v súvislosti s počtom nových oblastí, ktoré možno do IMI pridať, nových funkcií, ktoré možno vytvoriť, či odkazov, ktoré sa doplnia k existujúcim nástrojom IT. Rozšírenie je však obmedzené z hľadiska organizácie. Treba naplánovať ďalší rozvoj a zachovať koncepčnú ucelenosť systému. Na výber prioritných oblastí rozširovania by preto mohli slúžiť tieto kritériá: 1) Nová skupina používateľov by v ideálnom prípade mala byť prepojená s existujúcimi skupinami používateľov alebo by sa s nimi mala aspoň sčasti prekrývať, aby rozšírenie prispelo k vytvoreniu viacúčelového nástroja pre časť komunity používateľov. 2) Malo by sa uprednostniť doplnenie oblastí, ktoré môžu využívať existujúce funkcie a ktoré si nevyžadujú žiadny ďalší vývoj IT. 3) Ak v dôsledku doplnenia novej právnej oblasti alebo podpory nových úloh v rámci existujúcich oblastí treba vytvoriť nové funkcie, malo by sa to uskutočniť univerzálnym spôsobom, aby sa tento nový modul mohol ľahko prispôsobiť ostatným skupinám používateľov (žiadne jednoúčelové riešenia). 4) Náklady na akýkoľvek ďalší potrebný rozvoj by mali byť oprávnené na základe očakávanej pridanej hodnoty vyplývajúcej z používania IMI z pohľadu nových alebo existujúcich skupín používateľov a vykonávania práva EÚ, ako aj na základe prínosov pre občanov a podniky. 5) Nové oblasti a funkcie či odkazy na iné nástroje by pre používateľov systému nemali zvyšovať mieru jeho zložitosti. Ak existuje dopyt po IMI na používanie v politických oblastiach a na účely, ktoré nie sú zlučiteľné s týmito kritériami, a ak nemožno očakávať žiadne synergie s existujúcimi komunitami používateľov, mala by sa preskúmať možnosť rozvinúť dostupný softvér oddelene od IMI. Prípadné nové funkcie IMI poskytuje svojim používateľom celú škálu rôznych funkcií, a to najmä: 1) zabezpečenú komunikáciu medzi dvomi príslušnými orgánmi v jednotlivých prípadoch, ktoré môžu zahŕňať osobné údaje; 2) výstražný mechanizmus, ktorý príslušným orgánom umožňuje varovať ostatné členské štáty v prípade vážneho ohrozenia riadneho a bezpečného fungovania jednotného trhu, ktoré spôsobil hospodársky subjekt; 3) modul riadenia orgánov, ktorý členským štátom umožňuje zaregistrovať príslušné orgány ako používateľov IMI, prideľovať im úlohy spôsobom zlučiteľným s ich vnútroštátnymi administratívnymi štruktúrami a aktualizovať údaje o orgánoch; 4) vyhľadávanie vo viacjazyčnej databáze vnútroštátnych registrov obsahujúcich informácie o obsahu, podmienkach prístupu a kontaktných údajoch, ktoré uchovávajú členské štáty, a poskytujúcich priame odkazy na registre dostupné online (od februára 2011). Z ďalšieho posúdenia širokej škály iných právnych oblastí, ktoré sa vyznačujú potrebou administratívnej spolupráce, vyplynulo, že v záujme zaistenia komplexného balíka služieb v rámci IMI treba zabezpečiť: 1) univerzálny pracovný tok na podporu oznamovacích postupov (ako príklad možno uviesť služby, uplatňovanie práv duševného vlastníctva, elektronický obchod, PKICP[6]); 2) vyhľadávanie v databáze vymieňaných informácií, ktorá neobsahuje dôverné ani osobné údaje; 3) technické prostriedky[7], ktoré v prípade potreby možno použiť v rámci existujúcich sietí na administratívnu spoluprácu medzi členskými štátmi s cieľom umožniť občanom, podnikom a organizáciám spolupracovať s príslušnými orgánmi v záujme poskytovania informácií a získavania údajov; 4) systém zoskupovania obsahu, ktorý umožňuje viacnásobné použitie časti údajov, ako napríklad kontaktných údajov príslušných orgánov inými systémami a webovými stránkami (napríklad Vaša Európa). Ďalšie informácie sú k dispozícii v oddiele III pracovného dokumentu útvarov Komisie, ktorý je sprievodným dokumentom k tomuto oznámeniu. Prípadné nové politické oblasti Útvary Komisie nedávno preskúmali niekoľko politických oblastí, v ktorých sa IMI javí ako životaschopné riešenie, pokiaľ ide o zlepšenie vykonávania právnych predpisov o vnútornom trhu. Členské štáty takisto navrhli zoznam politických oblastí, o ktorých sa domnievajú, že využívanie IMI ako nástroja na výmenu informácií by bolo pre ne prínosom (pozri oddiel IV sprievodného pracovného dokumentu útvarov Komisie). Tento zoznam je len predbežný a dočasný, keďže je potrebné ďalšie preskúmanie s cieľom určiť, či a ako by IMI mohol prispieť k posilneniu cezhraničnej spolupráce v týchto oblastiach. Synergie s existujúcimi nástrojmi/systémami IT Ďalšou možnosťou, ktorú treba preskúmať, je potenciál IMI dopĺňať funkcie, ktoré ponúkajú existujúce systémy IT, a opačne. Užitočným prvým krokom by bolo vytvorenie spoločného systému autentifikácie pre širokú škálu nástrojov, ktoré v súčasnosti využívajú orgány verejnej správy v celej EÚ. To by značne uľahčilo život používateľom IMI, pretože by mali prístup k rôznym systémom Komisie pomocou jedného používateľského mena a hesla. Jedným z takýchto nástrojov je autentifikačný systém Európskej komisie (ECAS), ktorý sa už využíva v rámci čoraz väčšieho množstva služieb IT vrátane Európskeho portálu elektronickej justície a CIRCABC[8]. Na inej úrovni možno dosiahnuť synergie prepojením s existujúcimi systémami, ktoré používajú tie isté skupiny používateľov. Ide napríklad o databázu regulovaných profesií, v ktorej členské štáty uvádzajú zoznam profesií regulovaných na vnútroštátnej úrovni, ako aj kontaktné údaje príslušných orgánov. Dochádza tak k čiastočnému prekrývaniu s IMI a duplikácii práce a tento problém by sa mal riešiť. Ako príklad oblasti, v ktorej by sa mali zvážiť doplňujúce riešenia, možno uviesť právo obchodných spoločností, v rámci ktorého treba vypracovať metódy posilnenej spolupráce medzi obchodnými registrami v Európe vychádzajúc z doterajšieho úsilia v kontexte Európskeho obchodného registra a projektov BRITE[9]. Podobne sa javí možnosť prepojiť IMI a databázu e-Certis[10], ktorá obsahuje vzory národných osvedčení používaných na cezhraničné verejné obstarávanie. Možnosť doplniť IMI projektom pre platformu na zabezpečenú výmenu údajov (iniciatíva pre elektronickú zabezpečenú výmenu údajov v rámci pracovného programu ISA) je ďalšou oblasťou, ktorá by sa mala preskúmať. IMI v súčasnosti podporuje výmenu údajov a informácií medzi koncovými používateľmi. Okrem týchto funkcií by elektronická zabezpečená výmena údajov mohla členským štátom ponúkať aj možnosť bezpečnej výmeny informácií medzi existujúcimi systémami a IMI. Využívanie existujúcich funkcií na nové účely Skúsenosti verejných orgánov na všetkých úrovniach, ktoré nadobudli pri vykonávaní práva EÚ, by mohli byť významným zdrojom informácií na uľahčenie vykonávania práva EÚ. Aktuálny zoznam viac ako 5 700 príslušných orgánov v rámci IMI a ich e-mailových adries by sa so súhlasom členských štátov a v rámci ich úzkej spolupráce mohol použiť spolu s nástrojom na zostavovanie online prieskumov v rámci IPM[11] ako nástroj na získavanie vstupných informácií potrebných na uskutočnenie posúdenia vplyvov a hodnotenie politík. Používatelia IMI prejavili záujem o všeobecnú výmenu informácií, ktorá by nevychádzala z konkrétneho právneho nástroja, ale obsahovala by otázky všeobecnej alebo horizontálnej povahy súvisiace napríklad s administratívnymi postupmi v inom členskom štáte. Funkcie IMI na výmenu informácií boli vytvorené na účely cezhraničnej komunikácie, ale používajú sa aj na komunikáciu medzi vnútroštátnymi verejnými orgánmi ako súčasť rozsiahlejšej cezhraničnej výmeny. Používaniu IMI na komunikáciu medzi vnútroštátnymi orgánmi nebránia žiadne technické prekážky a niektoré členské štáty prejavili záujem o používanie IMI na tento účel vo väčšom rozsahu. Používanie IMI len na vnútroštátnej úrovni by sa muselo upraviť pomocou právneho nástroja, keďže rôzne úlohy a povinnosti Komisie a členských štátov musia byť jednoznačné a transparentné. VÝZVY VYPLÝVAJÚCE Z ROZšÍRENIA Zaručenie ochrany osobných údajov IMI je prvým projektom EÚ zameraným na vytvorenie všeobecného opätovne použiteľného rámca pre výmenu informácií medzi správnymi orgánmi jednotlivých štátov prostredníctvom systému IT. Mnoho informácií, ktoré sa v súčasnosti vymieňajú, obsahuje osobné údaje. IMI sa riadi zásadou „ochrany súkromia už v štádiu návrhu“, podľa ktorej sa ochrana súkromia a údajov začleňuje do systému hneď na začiatku, vrátane prísneho uplatňovania zásady obmedzenia účelu a primeraných kontrol prístupu. Hľadiská ochrany údajov sú takisto súčasťou každodenného používania systému a sú zahrnuté do školiacich materiálov. IMI preto zaručuje vysokú úroveň ochrany údajov z technickej aj procedurálnej stránky a používatelia IMI dobre poznajú všeobecné zásady ochrany údajov. Webová stránka IMI obsahuje časť venovanú ochrane údajov, v ktorej majú čitatelia prístup ku všetkým dôležitým informáciám. Okrem praktických opatrení na ochranu údajov pretrvávajú podľa vyjadrenia európskeho dozorného úradníka pre ochranu údajov (EDPS) obavy aj v súvislosti s právnym základom prevádzky IMI. V rámci súčasného prístupu sa účel a rozsah informácií vymieňaných medzi orgánmi stanovuje v smernici o službách a smernici o odborných kvalifikáciách a osobitné pravidlá na zaistenie úplného súladu s právnymi predpismi EÚ o ochrane údajov sú obsiahnuté v dvoch rozhodnutiach a jednom odporúčaní Komisie[12]. S cieľom predísť akýmkoľvek prekážkam rozširovania IMI spôsobeným obavami v súvislosti s ochranou údajov plánuje Komisia predložiť návrh nariadenia Európskeho parlamentu a Rady v prvej polovici roku 2011. Týmto horizontálnym právnym nástrojom, ktorý má prijať Rada a Európsky parlament, sa vytvorí komplexný rámec pre ochranu údajov poskytujúci vysokú mieru právnej istoty najmä vzhľadom na ďalšie rozširovanie v súlade s návrhmi EDPS[13]. Uľahčenie flexibilného rozširovania Komisia preskúmala spôsob, akým by bolo možné použiť IMI na zlepšenie vykonávania platných právnych predpisov o vnútornom trhu. Zatiaľ čo by posilnená administratívna spolupráca bola určite prínosom pre mnohé smernice, neexistencia dostatočne špecifického právneho základu výmeny informácií medzi členskými štátmi v rámci platných právnych predpisov je významnou eventuálnou prekážkou používania IMI. Otvorenie smerníc, len aby sa do nich doplnil odkaz na používanie IMI pri ich vykonávaní, neprichádza do úvahy. Tento problém by sa mal riešiť pomocou uvedeného horizontálneho právneho nástroja, ktorý by vytvoril všeobecný právny základ na používanie IMI na administratívnu spoluprácu s cieľom vykonávať právne predpisy EÚ o vnútornom trhu. Všetky všeobecné aspekty by mala obsahovať hlavná časť právneho nástroja, zatiaľ čo podrobné údaje o konkrétnych právnych oblastiach, ktoré sa majú zahrnúť, by sa mohli uviesť v prílohách. Zaistenie primeraných zdrojov a) Financovanie Výdavky na IMI pokrývajú rozvoj a zdokonalenie systému, hosťovanie IMI v stredisku údajov Komisie, údržbu, správu systému, osobitnú podporu, odbornú prípravu, komunikáciu a zvyšovanie informovanosti (ďalšie informácie pozri v oddiele II sprievodného pracovného dokumentu útvarov Komisie). Počiatočné náklady na rozvoj IMI sa financovali z programu IDABC (Interoperable Delivery of Pan-European e-Government Services to Public Administrations, Business and Citizens – Program o vzájomnej súčinnosti pri poskytovaní paneurópskych e-government služieb pre verejnú správu, podnikateľské subjekty a občanov ) až do konca jeho realizácie v roku 2009. Do júla 2010 znášala Komisia náklady súvisiace s údržbou, osobitnou podporou, správou systému, hosťovaním, odbornou prípravou, komunikáciou a zvyšovaním informovanosti. V júli 2010 sa rozhodlo o financovaní IMI z programu ISA (programu o riešeniach interoperability pre európske orgány verejnej správy) na roky 2010 až 2015[14], pričom v roku 2010 sa bude financovať prevádzka a zlepšenie aplikácie. Predpokladá sa, že IMI sa bude financovať z programu ISA aj naďalej, a to až do roku 2012. Táto otázka je však predmetom ročného preskúmania celkových priorít programu a dostupného rozpočtu. Komisia aj naďalej znáša náklady na hosťovanie, odbornú prípravu, komunikáciu a zvyšovanie informovanosti. Vzhľadom na skutočnosť, že systém sa musí používať v prípade smernice o službách, budú sa musieť objasniť aspekty financovania, a to v úplnom súlade so súčasným finančným plánovaním a nadchádzajúcim návrhom ďalšieho viacročného finančného rámca. b) Zdroje Komisie Komisia vytvorila špecializovanú skupinu zodpovednú za dohľad nad procesom rozvoja a za podporu siete IMI. Poskytované služby zahŕňajú helpdesk pre národných koordinátorov IMI, údržbu databázy IMI so súbormi otázok, riadenie prekladu, poskytovanie elektronických materiálov na samoštúdium pre koncových používateľov IMI, správu webovej stránky IMI, odbornú prípravu, podujatia na zvyšovanie informovanosti a nadväzovanie kontaktov, výrobu propagačných materiálov, kontakty s útvarmi zodpovednými za operatívne vykonávanie právnych predpisov a riadenie právnych aspektov a aspektov ochrany údajov IMI. Komisia navyše poskytuje ľudské zdroje na hosťovanie, údržbu a rozvoj IMI. Poskytovanie a údržba plne viacjazyčného informačného systému má takisto dôsledky na zdroje prekladateľských služieb Komisie. c) Vnútroštátne zdroje Hlavnú zodpovednosť za vykonávanie a bezproblémové fungovanie IMI nesú členské štáty, ktoré potrebujú investovať do účinného fungovania siete. IMI by sa mal rozširovať postupne s cieľom predísť nadmernému zaťaženiu správnych orgánov členských štátov. Pri plánovaní koncepcie rozširovania by sa mali zvážiť tieto faktory: - Rozširovanie by malo byť dôkladne naplánované krok za krokom, aby členské štáty mali dostatok času na to, aby zaistili určenie všetkých požadovaných krokov a zabezpečenie zdrojov potrebných na dosiahnutie cieľov. - Členské štáty by mali preskúmať svoju aktuálnu organizáciu IMI, aby sa uistili, že je prispôsobená podmienkam rozšírenej siete IMI so značným množstvom rôznych koncových používateľov. - Úloha národného koordinátora IMI (NIMIC) sa posilňuje postupným rozširovaním IMI na podporu ďalších politických oblastí a mala by sa považovať za kľúčovú úlohu z hľadiska bezproblémového fungovania vnútorného trhu na vnútroštátnej úrovni. Zo spätnej väzby od koordinátorov IMI vyplýva, že úloha NIMIC sa nepovažuje za kľúčovú vo všetkých členských štátoch, a boli nahlásené problémy vrátane neprimeraných zdrojov, vysokej fluktuácie zamestnancov a nedostatočnej politickej podpory, pokiaľ ide o ich úlohy a zodpovednosť. V rámci uvedeného horizontálneho právneho nástroja by sa mala preskúmať možnosť posilnenia úlohy národného koordinátora IMI. Jednoduchosť systému Z doterajších skúseností s rozvojom IMI vyplýva, že v snahe uspokojiť kombinované požiadavky všetkých zúčastnených strán (reálne alebo fiktívne požiadavky) vždy hrozí riziko nadmernej komplikácie riešení IT, čo nevyhnutne nemusí viesť k vytvoreniu ľahko použiteľného nástroja. Je lepšie začať s pomerne jednoduchou aplikáciou a v prípade potreby ju po nadobudnutí dostatočných skúseností prispôsobiť. Jednou zo silných stránok IMI je navyše jeho schopnosť rozčleniť proces spolupráce v rámci pracovného toku do jednoduchých, zvládnuteľných a transparentných krokov. Rozšírením IMI o nové oblasti, doplnením nových funkcií či vytvorením odkazov na iné nástroje by sa pre jeho používateľov nemala zvyšovať miera jeho zložitosti. Navigácia by mala ostať jednoduchá a intuitívna. Pred zakódovaním postupov do softvéru by sa mali tieto postupy preskúmať s cieľom zabezpečiť ich maximálnu efektívnosť. Proces by sa mal zameriavať na odhaľovanie a odstraňovanie prekážok a pokiaľ možno na zvyšovanie efektívnosti, aby sa predchádzalo vytváraniu príliš zložitých jednoúčelových modulov IT. V záujme bezproblémového fungovania administratívnej spolupráce treba už v skorom štádiu legislatívneho procesu riešiť praktické dôsledky pre vnútroštátne, regionálne a miestne orgány pri vykonávaní nových právnych predpisov. Požiadavky na administratívnu spoluprácu by mali byť dostatočne jasné a operatívne a mala by sa analyzovať potreba vytvoriť nástroj IT na podporu procesu, ktorý by mohol slúžiť aj na výmenu ponaučení vyplývajúcich z praktických skúseností s administratívnou spoluprácou a na zabránenie opakovaniu chýb. Komisia preskúma spôsob, akým by sa do jej interných postupov dala čo najlepšie začleniť systematická „kontrola administratívnej spolupráce“. Účasť všetkých zainteresovaných strán Do projektu IMI je zapojených mnoho zainteresovaných strán a v dôsledku prípadného rozšírenia na nové politické oblasti bude jeho riadenie náročnejšie. Je nevyhnutné, aby projekt mal transparentnú a účinnú štruktúru riadenia a aby všetky zainteresované strany rozumeli postupom a fóram zapojeným do procesu dosahovania dohody o rôznych aspektoch projektu. a) Každodenná správa systému Z hľadiska správy projektu je Komisia „vlastníkom systému“ IMI, keďže rozbieha, obstaráva, rozvíja, prevádzkuje a udržiava rozpočet IMI a dohliada nad ním a zaisťuje aj primerané uspokojovanie potrieb všetkých zainteresovaných strán. b) Politické rozhodnutia Riadiaci výbor pre IMI zahŕňa zástupcov všetkých strán zúčastnených na projekte IMI [vlastník systému, dodávateľ systému, Poradný výbor pre vnútorný trh (IMAC) a používatelia IMI]. Riadiaci výbor je zodpovedný za: - stanovenie strategického smerovania a priorít projektu s prihliadnutím na priority v oblasti zdokonaľovania, ktoré stanovila pracovná skupina pre IMI v rámci IMAC, - monitorovanie a kontrolu na vysokej úrovni, - reprezentáciu záujmov koncových používateľov a zapojenie všetkých zainteresovaných strán do procesu plánovania. Koncových používateľov IMI reprezentujú v riadiacom výbore politické útvary Komisie zodpovedné za jednotlivé právne oblasti podporované IMI (profesie a služby, ktoré sú v súčasnosti regulované). Poradný výbor pre vnútorný trh reprezentuje v Riadiacom výbore pre IMI vedúci útvaru Rozvoja politiky a koordinácie jednotného trhu v rámci GR MARKT. c) Odporúčania a usmernenia expertných zainteresovaných strán Zainteresované strany z členských štátov sú zapojené do projektu IMI prostredníctvom rôznych poradných výborov a expertných skupín, ktoré poskytujú Komisii odporúčania a usmernenia v súvislosti s rozvojom IMI. 1) Všeobecné vstupné informácie z technického, riadiaceho a politického hľadiska Pracovná skupina pre IMI v rámci IMAC bola zriadená ako podskupina Poradného výboru pre vnútorný trh (IMAC) s cieľom poskytovať odporúčania Komisii v súvislosti s horizontálnymi otázkami týkajúcimi sa rozvoja IMI. Vzhľadom na to, že IMI bol navrhnutý ako všeobecný a opätovne použiteľný systém zahŕňajúci eventuálne mnohé rozmanité politické oblasti, pri zvažovaní budúceho rozvoja a rozširovania siete treba zachovať horizontálne hľadisko. Rovnako dôležitú úlohu zohráva zachovanie silnej koordinačnej štruktúry tohto systému. Túto úlohu plní pracovná skupina pre IMI v rámci IMAC, ktorá reprezentuje vnútroštátnych používateľov IMI vo všetkých politických oblastiach. Vo všeobecnosti sú v tejto pracovnej skupine zastúpení všetci národní koordinátori IMI, ktorí konajú v mene všetkých používateľov IMI vo svojom členskom štáte. Skupina nesie zodpovednosť okrem iného aj za: - rozhodovanie o zjednodušených postupoch administratívnej spolupráce, ktoré sú základom rozvíjania softvéru IMI, - monitorovanie pokroku, informovanie o záväzkoch zainteresovaných strán a o ich dosiahnutých výsledkoch, - poskytovanie spätnej väzby od komunity používateľov spolu so žiadosťami o zdokonalenie aplikácie IMI, - určovanie prioritných žiadostí o zdokonalenie softvéru IMI. 2) Príspevok jednotlivých odvetví V súčasnosti sa právnymi otázkami súvisiacimi s používaním IMI vo svojich oblastiach zaoberajú tri expertné odvetvové skupiny, aby vymedzili obsah výmeny informácií a určili príslušné orgány, ktoré sa do nej majú zapojiť. Ide o tieto skupiny: výbor koordinátorov pre odborné kvalifikácie, expertnú skupinu pre vykonávanie smernice o službách a podskupinu expertného výboru pre vysielanie pracovníkov, ktorá bola vytvorená s cieľom preskúmať prípadné možnosti osobitného systému výmeny informácií v záujme posilnenia a podpory administratívnej spolupráce v rámci smernice o vysielaní pracovníkov. d) Rozvoj štruktúry riadenia Opísaná štruktúra veľmi dobre uspokojovala potreby IMI a zdá sa dostatočne flexibilná na ďalšie rozširovanie. Keďže sa IMI rozširuje o ďalšie politické oblasti, zástupcovia týchto skupín používateľov sa vyzývajú, aby sa pripojili k členom Riadiaceho výboru pre IMI. Do tohto projektu sa zapoja aj nové poradné výbory a expertné skupiny zastupujúce tieto politické oblasti a ich príspevky sa premietnu do činnosti pracovnej skupiny pre IMI v rámci IMAC. S rozširovaním IMI a rastúcim počtom koncových používateľov má dokonca ešte väčší význam zabezpečiť, aby skutoční koncoví používatelia IMI mali príležitosť poskytovať spätnú väzbu a vyjadrovať svoje pripomienky v súvislosti s ľahkosťou používania systému a jeho ďalším rozvojom. Komisia okrem nepriamej spätnej väzby od používateľov prostredníctvom národných koordinátorov IMI používa aj rôzne metódy na priame zapojenie používateľov IMI. Tieto metódy v súčasnosti zahŕňajú prieskumy, odbornú prípravu, konferencie a fóra na nadväzovanie kontaktov. Na posilnenie účasti koncových používateľov na prebiehajúcim procese rozvoja IMI sa môžu osvedčiť aj videokonferencie a webové semináre. Zaistenie vysokej úrovne výkonu a bezpečnosti systému a) Výkon S narastajúcim počtom používateľov a objemom údajov v IMI treba aj naďalej zabezpečovať dostatočný výkon systému (napríklad časy odozvy). IMI bol navrhnutý ako dimenzovateľný systém, ktorý by po jeho dokončení mohlo využívať až 100 000 prípadných používateľov, prijímajú sa však predbežné opatrenia na zmiernenie eventuálneho rizika nepriaznivého dosahu na výkon: - IMI sa nachádza na špecializovanom serveri v stredisku údajov Komisie, - výkon IMI sa pravidelne monitoruje a pred zavedením novej systémovej funkcie sa vykonávajú záťažové testy výkonu, - v roku 2011 sa vykoná technický audit IMI. V jeho rámci sa bude riešiť technická schopnosť systému podporovať taký počet príslušných orgánov a používateľov (a následných objemov údajov), s ktorým sa počíta po úplnom dokončení systému na prijateľnej úrovni výkonu a spoľahlivosti. b) Bezpečnosť Bezpečnosť je jedným z hlavných aspektov navrhovania, údržby a každodennej prevádzky systému IMI. Tento systém ukladá a spracováva osobné údaje, ako aj iné údaje, ktoré nie sú určené na zverejnenie. V komplexnom bezpečnostnom pláne pre IMI, ktorý bol vypracovaný v súlade s európskymi a medzinárodnými bezpečnostnými normami, sa vymedzujú bezpečnostné požiadavky na systém a spôsob, akým by sa mali plniť. Tento plán bude každoročne predmetom preskúmania, aby sa spolu s rozširovaním IMI zaistilo zachovanie úrovne bezpečnosti. ZÁVERY/ďALšIE KROKY Kontrola administratívnej spolupráce V záujme lepšej správy vnútorného trhu treba prostredníctvom posilnenej administratívnej spolupráce zaistiť systematickejší prístup. Na tento účel sa musia zohľadniť podmienky vykonávania nových právnych predpisov na úrovni vnútroštátnych, regionálnych a miestnych verejných orgánov v dostatočne skorom štádiu legislatívneho procesu. Požiadavky na administratívnu spoluprácu by mali byť jasné a praktické a potreba vytvoriť nástroj IT na podporu procesu by sa mala zohľadniť hneď na začiatku. Ak treba zabezpečiť nástroj IT, namiesto vytvorenia úplne nového jednoúčelového nástroja by sa malo uprednostniť používanie alebo prispôsobenie existujúceho nástroja, akým je napríklad IMI (ak je vhodný), alebo jedného z existujúcich systémov administratívnej spolupráce (ďalšie informácie pozri v oddiele V sprievodného pracovného dokumentu útvarov Komisie). Komisia do decembra 2011 preskúma spôsob, akým by sa do jej interných postupov dala čo najlepšie začleniť systematická kontrola administratívnej spolupráce. Návrh právneho nástroja pre IMI Ako uviedla Komisia vo svojom oznámení „Na ceste k Aktu o jednotnom trhu“ z 27. októbra 2010, je potrebné zabezpečiť všeobecný právny základ, ktorý by predstavoval komplexný rámec na ochranu údajov konsolidujúci osobitné pravidlá a postupy týkajúce sa spracovania osobných údajov v IMI, ustanovil by rámec pre flexibilné a transparentné rozširovanie IMI na ďalšie právne oblasti a posilnil by úlohu národných koordinátorov IMI. Komisia počas prvého semestra v roku 2011 predloží návrh nariadenia Európskeho parlamentu a Rady o vytvorení všeobecného právneho základu pre IMI. Rozsah a časový harmonogram plánovaného rozšírenia Komisia zároveň spolu s členskými štátmi ďalej preskúma, v ktorých ďalších politických oblastiach by sa IMI mohol využívať (aj v rámci platných právnych predpisov) a ktoré dodatočné funkcie sa budú musieť rozvinúť. Cieľom bude zostaviť zoznam politických oblastí, pre ktoré je IMI vhodným technickým riešením. Toto úsilie by malo v správnom čase zahŕňať aj možnosť preskúmať synergie a prípadné prekrývanie existujúcich nástrojov IT, ktoré sú zavedené na úrovni EÚ na účely administratívnej spolupráce vo všeobecnosti. Členské štáty a Komisia určia časový harmonogram a plán ďalšieho rozvoja prostredníctvom existujúcej štruktúry riadenia na základe kritérií rozširovania uvedených v tomto oznámení a priorít, ktoré sa majú ustanoviť v Akte o jednotnom trhu. Súčasťou výročnej správy o IMI vo februári 2012 bude správa o pokroku. Ďalší vývoj IT Ďalší vývoj IT bude vychádzať z perspektív rozširovania a zameria sa na rozvoj funkcií, ktoré by mohla využívať široká škála skupín používateľov. Ak to bude možné, na rozšírenie funkcií IMI sa znovu použijú existujúce nástroje IT. Ročné plány rozvoja softvéru, ktoré má prediskutovať a schváliť Riadiaci výbor pre IMI, budú vychádzať z dlhodobého cieľa, ktorým je rozvoj všeobecného súboru nástrojov administratívnej spolupráce (ďalšie informácie pozri v oddiele III sprievodného pracovného dokumentu útvarov Komisie). Komisia vykoná podrobnú technickú analýzu, aby určila najvhodnejšiu architektúru vrátane všetkých prvkov všeobecného súboru nástrojov administratívnej spolupráce. Správa bude zverejnená v decembri 2011. [1] Oznámenie Komisie – Na ceste k Aktu o jednotnom trhu pre vysoko konkurencieschopné sociálne trhové hospodárstvo – 50 návrhov, ako lepšie spoločne pracovať, podnikať a obchodovať. KOM (2010) 608, 27.10.2010. [2] Na zasadnutí Poradného výboru pre vnútorný trh (IMAC), na ktorom sa 18. novembra 2003 zúčastnili generálni riaditelia z členských štátov, bol prijatý tento operatívny záver: „Predseda poznamenal, že sa uznala potreba rozvinúť informačný systém na zlepšenie výmeny a riadenia informácií o vnútornom trhu vzhľadom na to, že takýto systém sa vyžaduje na podporu posilnenej spolupráce, ktorá bude potrebná v rámci rozšíreného jednotného trhu.“ [3] (výročnú správu o IMI pozri na http://ec.europa.eu/imi-net) [4] Na základe rozhodnutia Všeobecného súdu Európskej únie vo veci T-19/07 zo 16. decembra 2010 sa používanie ECMT pozastavilo. [5] KOM(2011) 11, 12.1.2011. [6] Podniky kolektívneho investovania do prevoditeľných cenných papierov. [7] Vďaka takýmto prostriedkom vzájomnej spolupráce sa zabráni duplikácii s existujúcimi portálmi elektronickej verejnej správy, akými sú napríklad jednotné kontaktné miesta v rámci smernice o službách, a s projektmi v oblasti elektronickej verejnej správy, akými sú napríklad SPOCS (Simple Procedures Online for Cross-border Services – jednoduché postupy online pre cezhraničné služby) a PEPOL (Pan-European Public Procurement Online – celoeurópske elektronické verejné obstarávanie online), a namiesto toho sa tieto prostriedky budú snažiť znovu využívať existujúce nástroje a pokiaľ možno vytvárať synergie. [8] CIRCABC (Communication and Information Resource Centre for Administrations, Businesses and Citizens – Centrum komunikácie a informačných zdrojov pre verejnú správu, podnikateľov a občanov) sa používa na vytváranie pracovného priestoru spolupráce, v ktorom môžu komunity používateľov pracovať spoločne prostredníctvom webu a deliť sa o informácie a zdroje. [9] Business Register Interoperability Throughout Europe – Interoperabilita obchodných registrov v rámci Európy. [10] eCERTIS je informačným systémom Európskej komisie, ktorý pomáha používateľom identifikovať rôzne osvedčenia a potvrdenia často požadované pri postupoch verejného obstarávania v celom EHP. [11] IPM (Interactive Policy Making – Interaktívna tvorba politík) umožňuje správnym orgánom členských štátov aj inštitúciám EÚ lepšie pochopiť potreby občanov a podnikov. Tento systém sa zaviedol s cieľom uľahčiť proces konzultácií so zúčastnenými stranami prostredníctvom ľahko použiteľných a jednoduchých online dotazníkov, čím sa zjednodušila jednak účasť respondentov a jednak analýza výsledkov tvorcami politiky. [12] Rozhodnutie Európskej komisie z 12. decembra 2007 o implementácii informačného systému o vnútornom trhu (IMI) v súvislosti s ochranou osobných údajov. Rozhodnutie 2008/49/ES, Ú. v. EÚ L 13, 16.1.2008, s. 18. Odporúčanie Komisie o usmerneniach na ochranu osobných údajov pre informačný systém vnútorného trhu (IMI), odporúčanie K(2009) 2041, 26.3.2009. Rozhodnutie Európskej komisie z 2. októbra 2009, ktorým sa ustanovujú praktické opatrenia na výmenu informácií medzi členskými štátmi elektronickými prostriedkami podľa kapitoly VI smernice Európskeho parlamentu a Rady 2006/123/ES o službách na vnútornom trhu, rozhodnutie K(2009) 7493 (Ú. v. EÚ L 263, 7.10.2009, s. 32). [13] Najnovšie v liste z 27. júla 2010, ktorý bol reakciou na správu Komisie o stave ochrany údajov v informačnom systéme vnútorného trhu [KOM(2010) 170] (obidva texty pozri v časti o ochrane údajov na http://ec.europa.eu/imi-net). [14] Rozhodnutie č. 922/2009/ES, Ú. v. EÚ L 260, 3.10.2009, s. 20.